
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra,
Komisijas locekle Ilga Ozoliņa, kā patērētāja interešu pārstāve 
Komisijas locekle Ilona Leimane, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar iegādātajām slēpošanas biksēm HAZE 1166-4716 536 (turpmāk – slēpošanas bikses).
No lietā esošiem materiāliem izriet, ka patērētāja 2026. gada 7. janvārī sabiedrības veikalā iegādājās slēpošanas bikses 304,50 EUR vērtībā. 2026.gada 10.janvārī patērētāja konstatēja, ka bikšu spiedpogas mehānisma viena daļa bija izkritusi. Sabiedrība apņēmās šo trūkumu novērst. 2026.gada 27. janvārī patērētāja saņēma ziņu no sabiedrības, ka ir piegādātas slēpošanas bikses, tomēr no jauna piegādātās bikses izrādījās patērētājai nepiemērotas, jo tās bija pārāk garas. Patērētāja būtu piekritusi saīsināt garumu, tomēr šim bikšu modelim aizmugurē ir slēdzis līdz apakšai, tāpēc bez pamatīga bikšu pāršūšanas darba tas nebūtu iespējams. Ņemot vērā minēto, 2026.gada 30.janvārī patērētāja iesniedza sabiedrībai iesniegumu par pirkuma līguma atcelšanu un naudas atmaksu. Sabiedrība 2026.gada 13 februārī sniedza atbildi uz iesniegumu, norādot, ka nepiekrīt izpildīt patērētājas prasību.
Patērētājas iesnieguma izskatīšanas ietvaros sabiedrība sniegusi Patērētāju tiesību aizsardzības centram skaidrojumu, ka patērētājas sākotnējais prasījums nebija par naudas atmaksu. Sabiedrība norāda, ka vispirms tika apsvērta bikšu remonta iespēja (bojātās detaļas nomaiņa), tomēr sabiedrības šūšanas darbnīcā konkrētajā brīdī nebija pieejama identiska kniede un tā bija jāpasūta no Vācijas. Šāds risinājums neatbilda patērētājas vēlmei – patērētāja vēlējās rast ātrāku situācijas risinājumu. Ievērojot patērētājas paustās vēlmes, sabiedrība piedāvāja patērētājai apmaiņas risinājumu. Patērētāja bikšu apmaiņai piekrita, un sabiedrība no savas puses veica visas nepieciešamās darbības, lai organizētu alternatīvās preces (bikšu) pasūtīšanu no Vācijas. 
Vienlaikus sabiedrība norāda, ka no pievienotajām ziemas bikšu fotogrāfijām nevar viennozīmīgi secināt, ka biksēm ir ražošanas defekts. Sabiedrība uzskata, ka bojājuma raksturs norāda uz to, ka tas varētu būt saistīts ar mehānisku iedarbību vai lietošanas rezultātā radušos bojājumu. Sabiedrība sava viedokļa apstiprināšanai neiesniedza nekādus pierādījumus.
Sabiedrība uzskata, ka konkrētajos apstākļos sabiedrības atteikums atmaksāt naudu bija pamatots, jo patērētāja sākotnēji piekrita citiem bikšu neatbilstības novēršanas risinājumiem, kurus sabiedrība faktiski īstenoja, un tikai pēc tam tika izteikts prasījums par naudas atmaksu. Sabiedrības ieskatā lietas faktiskie apstākļi nedod pamatu secinājumam, ka būtu konstatēts nepārprotams rūpniecisks defekts, kas pamatotu līguma atcelšanu un samaksātās naudas atmaksu.
Komisija, izvērtējot lietā esošos materiālus, dalībnieku sniegtos paskaidrojumus un iesniegtos pierādījumus, konstatē, ka starp patērētāju un sabiedrību pastāv strīds par to, vai bikses ir atzīstamas par līguma noteikumiem neatbilstošiem (vai tiem ir ražošanas defekts). 
Komisija norāda, ka iesniegtajām bikšu fotogrāfijām ir redzams, ka biksēm ir izkritusi bikšu spiedpogas apakšējā daļa. Apskatot bojājuma vietu tuvāk, secināts, ka spiedpogas daļa nebija kvalitatīvi nostiprināta, līdz ar to defekts ir uzskatāms ražošanas defektu. No lietas materiāliem izriet, ka patērētāja jau trešajā dienā pēc bikšu iegādes informēja sabiedrību par konstatēto defektu, nosūtot sabiedrībai fotogrāfiju. Savukārt sabiedrība, saņemot šo patērētājas informāciju, secināja, ka ir biksēm ir rūpniecisks kniedes defekts. Sabiedrība aicināja nodod bikses, piedāvāja bikšu remontu vai maiņu. Savukārt Patērētāju tiesību aizsardzības centram sniegtajā skaidrojumā sabiedrība noliedza, ka bikses ir līguma noteikumiem neatbilstošas, un no sabiedrības sniegtā skaidrojuma noprotams, ka sabiedrība strīda risināšanā iesaistījusies labas gribas vadīta. Nekādus pierādījumus par spiedpogas izkrišanas cēloni vai bikšu atbilstību līguma noteikumiem sabiedrība nav iesniegusi - lietā nav nedz eksperta atzinuma vai kāda cita pierādījuma, kas pamatotu sabiedrības viedokli. 
Komisija secina, ka jaunās bikses, kas tika atsūtītas maiņai, patērētājai nederēja, savukārt iegādātās bikses ir līguma noteikumiem neatbilstošas. Patērētāja būtībā bija piekritusi visiem sabiedrības piedāvātajiem strīda risinājumiem - gan bikšu remontam (kas sākumā tika piedāvāts, tomēr remonta veikšana nebija iespējama uzreiz), gan bikšu maiņai, kura nebija iespējama, jo bikses nederēja pēc izmēra. Jāņem vērā, ka iegādātās bikses patērētājai bija nepieciešamās lietošanai uzreiz. Komisija secina, ka patērētājai strīda risināšanas gaitā tika radītas neērtības (patērētājai nebija iespējas lietot bikses) un strīds joprojām nav atrisināts. Līdz ar to Komisija uzskata, ka patērētājas prasība par naudas atmaksu ir pamatota.
Komisija norāda, ka Patērētāju tiesību aizsardzības likuma (turpmāk – PTAL) 13.panta trešā daļa noteic, ka, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī, izņemot gadījumu, kad šāds pieņēmums ir pretrunā ar preces raksturu vai neatbilstības veidu.
Komisija atzīmē, ka PTAL 13. panta trešajā daļā ir ietverta likumiska prezumpcija par faktu, ka pārdevēja pārdotā prece jau tās iegādes dienā neatbilda līguma noteikumiem, ja neatbilstība atklājas gada laikā pēc preces piegādes, izņemot gadījumu, kad šāds pieņēmums ir pretrunā ar preces raksturu vai neatbilstības veidu. Patērētājam nav jāpierāda ne šīs neatbilstības cēlonis, ne arī pārdevēja vaina. Šo prezumpciju pārdevējs var atspēkot, pierādot, ka piegādes brīdī neatbilstība nepastāvēja.
Savukārt PTAL 14.panta pirmās daļas 8.punkts noteic, ka prece uzskatāma par atbilstošu līguma noteikumiem, ja tai piemīt īpašības un izpildījums, tai skaitā attiecībā uz ilgizturību, funkcionalitāti, saderību un drošību, kāds parasti piemīt tāda paša veida precēm un kādu patērētājs var pamatoti gaidīt, ņemot vērā preces raksturu un jebkurus, īpaši reklāmā vai preces marķējumā sniegtus, pārdevēja, pakalpojuma sniedzēja vai citu piegādes ķēdē iesaistīto saimnieciskās darbības veicēju publiskos paziņojumus.
Atbilstoši PTAL 28.panta otrajai daļai vispirms patērētājs ir tiesīgs izvēlēties, lai pārdevējs vai pakalpojuma sniedzējs bez atlīdzības novērš preces neatbilstību līguma noteikumiem vai bez atlīdzības apmaina preci pret tādu, ar kuru būtu nodrošināta atbilstība līguma noteikumiem, izņemot gadījumu, kad tas nav iespējams vai ir nesamērīgi. 
Savukārt saskaņā ar PTAL 28.panta piektās daļas 4.punktu  patērētājs ir tiesīgs pieprasīt, lai pārdevējs vai pakalpojuma sniedzējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs ir paziņojis vai no apstākļiem ir skaidri redzams, ka pārdevējs nenovērsīs preču neatbilstību vai nenodrošinās to apmaiņu saprātīgā termiņā vai neradot būtiskas neērtības patērētājam.
Komisija, izvērtējot strīda faktiskos apstākļus, norāda, ka ziemas bikses ir līguma noteikumiem neatbilstošas, un, ņemot vērā, ka sabiedrība nav novērsusi ziemas bikšu neatbilstību līguma noteikumiem vai nav apmainījusi ziemas bikses pret līguma noteikumiem atbilstošiem, neradot patērētājai neērtības, līdz ar to atbilstoši PTAL 28.panta piektajai daļai patērētājas izvirzītā prasība par naudas atmaksu ir apmierināma.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu


nolemj:

1. pilnībā apmierināt Līgas Siliņas prasību par naudas atmaksu;
2. uzdot sabiedrībai atmaksāt Līgai Siliņai par ziemas biksēm samaksāto naudu 304,50 EUR apmērā.

Saskaņā ar PTAL 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Komisijas lēmums ir labprātīgi izpildāms 30 dienu laikā no tā spēkā stāšanās dienas.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Sandra Vētra

